**Yvonne Přenosilová** (\* 2. júl 1947, Praha – † 11. september 2023, Praha) bola česká speváčka, herečka a moderátorka, považovaná za priekopníčku českého rhythm and blues a rokenrolu.

Životopis
---------

Absolvovala dvanásťročnú školu v pražskej Libni. Jej otec bol generálom a rád spieval černošské spirituály.

Kariéru začala konkurzom v divadle Semafor, z ktorého Miloš Forman natočil svoju režisérsku prvotinu *Konkurs*. S pesničkou *Malageňa* ju do divadla neprijali, no všimol si ju skladateľ Karel Mareš (v tom čase korepetítor).

Spievala so skupinou Olympic, v sezóne 1963 – 1964 vystupovali v Semafore s pásmom *Ondráš podotýká*. Vo februári 1964 nahrala šestnásťročná Yvonne Přenosilová českú verziu pesničky I'm Sorry z repertoáru Brendy Lee, nazvanú textárom Jiřím Štaidlom „Roň slzy". Aj v českej verzii sa pesnička stala hitom a jedným z najpredávanejších českých singlov 60. rokov.

V roku 1965, keď si ju hostia z anglických klubov vypočuli pri návšteve gymnázia naživo, pozvali ju na trojtýždňový pobyt do Londýna. Manažéra jej robil John Alcock. Yvonne spievala v londýnskom rozhlase, naspievala gramoplatne *When My Baby Cries/Come On Home* pre anglickú spoločnosť PYE, aranžoval ju slávny anglický odborník Tony Hatch (autor piesne „Downtown"). Usporiadala tiež dva úspešné koncerty v kluboch, vystupovala aj v televízii, písali o nej v tlači. Najcennejšie vystúpenie bolo v populárnom programe britskej televízie *Ready, Steady, Go!*, spoločne so skupinou Rolling Stones. Od jesene 1965 bola členkou novovzniknutého divadla Apollo (pôsobili tu aj Karel Gott, Pavlína Filipovská, Karel Hála a ďalší).

Vystupovala aj v ďalších európskych krajinách, okrem iného v Belgicku, Francúzsku, Taliansku, NDR, NSR a Rakúsku.

V roku 1968 podpísala petíciu Dvetisíc slov. Potom emigrovala cez Rakúsko a Veľkú Britániu do SRN za svojimi rodičmi.

V Mníchove, kde žila 26 rokov, sa neúspešne pokúsila o kariéru pod pseudonymom *Yvonne Silova*. Najskôr pracovala v spoločnosti British Airways. Tu sa zoznámila so svojím manželom, advokátom von Schuckmannom. V Nemecku sa neskôr stala redaktorkou Rádia Slobodná Európa a spolupracovala s Karlom Krylom.

V roku 1994 sa natrvalo vrátila do Prahy, kde tiež pracovala pre Slobodnú Európu. Bola tiež moderátorkou rozhlasovej stanice Country Radio s autorským programom *Sklípek*. Jej syn Maximilian Philipp (\* 1979) žije so svojim otcom v Nemecku.

Dielo
-----

Mnoho jej piesní sa stalo hitmi:

* „Roň slzy"
* „Javory"
* „Mně se líbí Bob"
* „Pomalu a líně"
* „Měsíc"
* „Boty proti lásce"
* „Tak prázdná"
* „Zimní království"
* „Pippo"

Vo svojom prejave využívala hlasovú podobnosť s rokenrolovou speváčkou Brendou Lee. Anglicky naspievala jej hity:

* „That's All You Gotta Do"
* „My Colouring Book"
* „He's So Heavenly"

Česky s Karlom Gottom:

* „Zejtra už ti sbohem dám" („My Whole World Is Falling Down")

V Zlatom sláviku 1964 a 1965 sa umiestnila na 8. a 5. mieste v kategórii speváčok, v roku 1968 bola v tejto ankete popularity už štvrtá.

Herecká filmografia
-------------------

* *Konkurs*, 1963 – réžia Miloš Forman
* *Vysílá studio A*, 1966 – spev
* *Dita Saxová*, 1967 – hrala Brittu
* *Kulhavý ďábel*, 1968 – hrala speváčku
* *Rebelové*, 2001 – spev
* muzikál *Rusalka* – spievala úlohu Ježibaby

Diskografia
-----------

* *20× Yvonne Přenosilová – Roň slzy*, Bonton Music / Supraphon, 2007
* *Pop galerie: Yvonne Přenosilová*, Supraphon, 2010

Referencie
----------

1. 1 2 3 4  HLOUŠKOVÁ, Lenka. *Zemřela Yvonne Přenosilová* [online]. novinky.cz, 2023-09-11, [cit. 2023-09-11]. Dostupné online.
2. 1 2  ZBOŘIL, Jonáš. *Zemřela zpěvačka Yvonne Přenosilová, proslavily ji Boty proti lásce* [online]. seznamzpravy.cz, 2023-09-11, [cit. 2023-09-11]. Dostupné online.
3. ↑  KOPEJTKO, Jaroslav. *Roň slzy - píseň, která otevřela Yvonne Přenosilové cestu do Anglie* [online]. Praha: Český rozhlas, 2021-02-15, [cit. 2023-09-11]. Dostupné online.
4. ↑  DĚDEK, Honza. NEJ HITY: Ve sklípku s Rolling Stones. *Lidovky.cz* (Praha: MAFRA), 2012-01-16. Dostupné online [cit. 2023-09-11]. ISSN 1213-1385.
5. ↑   *Yvonne Přenosilová – 20x Yvonne Přenosilová (Roň Slzy)* [online]. discogs.com, 1998, [cit. 2023-09-11]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Yvonne Přenosilová**

Externé odkazy
--------------

* Oficiálny web
* Yvonne Přenosilová: Vždycky jsem byla hubatá – rozhovor na iDNES.cz (2007)
* 13. komnata Yvonne Přenosilové – dokument Českej televízie (2007)

Zdroj
-----

*Tento článok je čiastočný alebo úplný preklad článku Yvonne Přenosilová na českej Wikipédii.*

Autoritné údaje: * abART: 122128
* ISNI: 0000 0000 5565 1717
* LCCN: no2003093193
* NK ČR: jn20000402082
* VIAF: 29228091
* WorldCat: lccn-no2003093193